जब आपके पास राहुल द्रविड़ जैसी महान शख्सियत हो तो फिर चिंता कैसी। जो खुद अपने खिलाड़ी जीवन में मेहनती, अनुशासित और तकनीकी रूप से सक्षम बल्लेबाज रहा हो तो उससे हर कोई बेहतर परिणाम की अपेक्षा रखता है। द्रविड़ ने इस टीम को बनाने में पूरी जान लगा दी। हितों के टकराव के कारण आईपीएल में दिल्ली डेयरडेविल्स के कोच पद को छोड़कर उन्होंने युवा प्रतिभाओं को निखारना ही अपना लक्ष्य बनाया। जब कोच का कद बड़ा हो तो उसकी सीख को नजरअंदाज करने की खिलाड़ी हिम्मत नहीं कर सकता। 2015 में अंडर-19 और भारत ‘ए’ टीमों की कमान संभालने के बाद से द्रविड़ की प्राथमिकता ऐसे खिलाड़ी उभारने की रही है जो सीनियर टीम में खिलाड़ियों का विकल्प बन सके। दिल्ली के विकेटकीपर बल्लेबाज ऋषभ पंत की तो वे पिछले साल से ही वकालत कर रहे हैं।